Amla in Wêreldbekergroep ingesluitProtea-ondersteuners sal hoop Hashim Amla sal in Engeland soos die speler van ouds speel. Foto: Cricinfo. Hy mag die afgelope jaar dalk swak met die kolf gevaar het, maar Hashim Amla het die steun van die Protea-breier en -keurders gekry toe hy vroeër vanmiddag die Protea-groep vir die komende Wêreldbeker in Engeland gehaal het. Daar is net 42 dae oor vóór die Proteas hul eerste aflewering in die openingswedstryd teen Engeland op die Oval afstuur. Amla se insluiting beteken dat Reeza Hendricks – sewe jaar jonger as Amla – sy plek in die span kwyt is. Die 29-jarige Hendricks handhaaf ’n kolfgemiddeld van 26.76 oor sy loopbaan van 18 wedstryde, terwyl die ervare Amla ’n kolfgemiddeld van amper 50 lopies per beurt geniet. Maar Amla se spelpeil is die afgelope ruk nie op peil nie. Sy afgelope 10 kolfbeurte (wat toetse en eersterangse krieket insluit) is soos volg: 4, 32, 7, 2, 16, 10, 0, 32, 3, 16. Was dit nie vir sy goeie spelnaam nie, sou sy 122 lopies teen ’n gemiddeld van 12.2 lopies per beurt waarskynlik nie die nasionale keurders té opgewonde gemaak het nie. Spelpeil is egter tydelik en klas is permanent. Tog haal Vader Tyd selfs die beste spelers in en SA ondersteuners sal hoop dat Amla die speler van ouds in Engeland sal wees. Aiden Markram speel tans graafskapkrieket in Engeland. Foto: Cricinfo. Dan het Aiden Markram die span gehaal. Die jong Titans-kolwer se eendagspelpeil was witwarm vir die Pretorianers in plaaslike krieket, terwyl hy ook tans waardevolle ondervinding saam met Hampshire in Engeland kry. Daar is plek vir Anrich Nortje, Rassie van der Dussen en Dwaine Pretorius in die span, terwyl Chris Morris weggelaat is. Die 31-jarige Morris is tans een van die sterspelers in die Indiese Premierliga. Faf du Plessis en sy span sal poog om te doen wat geen ander SA elftal voor hulle kon vermag nie. En dit is om die eindstryd te haal. Soos wat hy in die promosieveldtog gesê het tydens vandag se bekendmaking: Dit is die Proteas se tyd in die son. Hoe hulle op die potensiële onweersdae (teen Australië, Indië en Nieu-Seeland) vertoon, sal egter baie meer insiggewend wees. 30 Mei teen Engeland 2 Junie teen Bangladesj 5 Junie teen Indië 10 Junie teen Wes-Indië 15 Junie teen Afghanistan 19 Junie teen Nieu-Seeland 23 Junie teen Pakistan 28 Junie teen Sri Lanka 6 Julie teen Australië